(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΓ΄

Δευτέρα 26 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Β. Κικίλια και Γ. Κουμουτσάκου, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Κεφάλου της Κω, σελ.   
3. Επί διαδικαστικού θέματος, σελ.   
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 περί ποινικής ευθύνης των Υπουργών, όπως ισχύει, στις 26/3/2018 ποινική δικογραφία που αφορά στους αρμόδιους Υπουργούς για την άσκηση εποπτείας στα μέσα μαζικής ενημέρωσης κατά την τελευταία εικοσαετία και δη τους: Δημήτριο Ρέππα, από 25/9/1996 έως την 20/3/2000, Ανάργυρο Φατούρο από 20/3/2000 έως 13/4/2000, Δημήτριο Ρέππα από 13/4/2000 έως 24/10/2001, Χρήστο Πρωτόπαπα από 24/10/2001 έως 13/2/2004, Γεώργιο Ρωμαίο από 13/2/2004 έως 10/3/2004, Θεόδωρο Ρουσόπουλο από 29/3/2004 και από 26/5/2004 έως 24/8/2007, Ξενοφώντα - Ροδόλφο Μορώνη από 24/8/2007 έως 19/9/2007, Θεόδωρο Ρουσόπουλο από 25/9/2007 έως 24/10/2008, Προκόπιο Παυλόπουλο από 24/10/2008 έως 4/2/2009, Κωνσταντίνο Γκιουλέκα από 4/2/2009 έως 11/9/2009, Σπυρίδωνα Φλογαΐτη από 11/9/2009 έως 7/10/2009, Ιωάννη Ραγκούση από 7/10/2009 έως 2/11/2010, Παύλο Γερουλάνο από 5/11/2009 έως 28/9/2010, Γεώργιο Πεταλωτή από 2/11/2010 έως 17/6/2011, Ιωάννη Ραγκούση από 17-6-2011 έως 27-6-2011, Παύλο Γερουλάνο από 28-9-2010 έως 11-8-2011, Γεώργιο Παπανδρέου από 27-6-2011 έως 11-7-2011, Ηλία Μόσιαλο από 11-7-2011 έως 11-11-2011, Λουκά Παπαδήμα από 11-11-2011 έως 8-12-2011, Παντελεήμονα Καψή από 8-12-2011 έως 17-5-2012, Αντώνιο Αργυρό από 18-5-2012 έως 21-6-2012, Δημήτριο Σταμάτη από 28-6-2012 έως 11-7-2012, Συμεών Κεδίκογλου από 11-7-2012 έως 10-6-2014, Παντελεήμονα Καψή από 2-7-2013 έως 17-4-2014, Σοφία Βούλτεψη από 20-6-2014 έως 27-1-2015, Νικόλαο Παππά από 30-1-2015 έως 28-8-2015, Ελευθέριο Παπαγεωργόπουλο από 30-8-2015 έως 23-9-2015, Νικόλαο Παππά από 29-9-2015 έως 5-11-2016 και από 5-11-2016 έως και σήμερα, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων προς τον Υπουργό Οικονομικών:  
 i. με θέμα: «Η επιλογή του πολιτικού υφιστάμενου του κ. Τσακαλώτου ως κριτή του Προϋπολογισμού του», σελ.   
 ii. με θέμα: «Ποιο το ακριβές υπόλοιπο του τραπεζικού λογαριασμού του ν. 128/1975;», σελ.   
 iii. με θέμα: «Ποια η τύχη των ρευστών αποθεματικών της ΟΛΘ Α.Ε., ύψους 65.108.327,16 ευρώ μετά τη μεταβίβαση του πλειοψηφικού πακέτου των μετοχών του Δημοσίου σε ιδιώτες;», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:  
 i. Οι Υπουργοί Εθνικής Άμυνας, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και Οικονομικών κατέθεσαν σήμερα σχέδιο νόμου: «Κύρωση της συμφωνίας στρατιωτικής συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασεμιτικού Βασιλείου της Ιορδανίας», σελ.   
 ii. Οι Υπουργοί Εθνικής Άμυνας, Οικονομικών και Εξωτερικών κατέθεσαν σήμερα σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης», σελ.   
 iii. Oι Υπουργοί Εξωτερικών, Οικονομικών, Διοικητικής Ανασυγκρότησης και ο Αναπληρωτής Υπουργός Εξωτερικών κατέθεσαν σχέδιο νόμου: ««Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση», σελ.

ΠΡΟΕΔΡΟΥΟΝΤΕΣ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΥΡΙΑΖΙΔΗΣ Δ. , σελ.  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΚΑΡΡΑΣ Γ. , σελ.  
ΚΟΥΤΣΟΥΚΟΣ Γ. , σελ.  
ΚΥΡΙΑΖΙΔΗΣ Δ. , σελ.  
ΤΣΑΚΑΛΩΤΟΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΓ΄

Δευτέρα 26 Μαρτίου 2018

Αθήνα, σήμερα στις 26 Μαρτίου 2018, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΑ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την τρίτη με αριθμό 1338/19-3-2018 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκουπρος τον ΥπουργόΟικονομικών,με θέμα: «Η επιλογή του πολιτικού υφιστάμενου του κ. Τσακαλώτου ως κριτή του προϋπολογισμού του».

Τον λόγο έχει ο κύριος συνάδελφος για την πρωτολογία του.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Υπουργέ, η Δημοκρατική Συμπαράταξη αποχώρησε από την Επιτροπή Κανονισμού της Βουλής και κατήγγειλε μία διαδικασία με πλήρη αδιαφάνεια για την επιλογή του επικεφαλής του Γραφείου Προϋπολογισμού της Βουλής καθώς δεν τηρήθηκε η προβλεπόμενη από τον Κανονισμό διαδικασία, αφού από τη μία πλευρά δεν γνωστοποιήθηκαν στην επιτροπή τα βιογραφικά των υποψηφίων και οι άλλες υποψηφιότητες και από την άλλη δεν φρόντισε το Προεδρείο της Βουλής να διασφαλίσει τη συναίνεση που απαιτείται όταν πρόκειται για επιλογές ανεξαρτήτων αρχών, που πρέπει να υπερβαίνουν τις κομματικές επιλογές.

Το αντίθετο, η Πλειοψηφία επέλεξε να τοποθετήσει σε αυτή την κρίσιμη θέση ένα κομματικό στέλεχος. Το ερώτημα που σας αφορά, κύριε Υπουργέ, είναι το εξής. Εσείς είστε μέλος της Πλειοψηφίας που πήρε αυτή την απόφαση, στην οποία παίζετε ηγετικό ρόλο. Και το πιο σπουδαίο για εσάς -που εγώ θεωρώ ότι σας προσβάλλει, γιατί θεωρώ ότι έχετε μία αξιοπρέπεια- είναι ότι βάλατε τον πολιτικό σας υφιστάμενο να παρακολουθεί την εκτέλεση του προϋπολογισμού, που εσείς εισηγείστε και η Βουλή ψηφίζει, και εκ του θεσμικού του ρόλου είναι υποχρεωμένος να κάνει υποδείξεις και παρατηρήσεις, τις οποίες συζητούμε στην αρμόδια επιτροπή της Βουλής, με βάση τις τριμηνιαίες εκθέσεις που συντάσσει το Γραφείο Προϋπολογισμού της Βουλής. Μάλιστα, σύμφωνα με τον Κανονισμό πρέπει να γίνονται και διορθωτικές κινήσεις, με βάση αυτές τις επισημάνσεις και υποδείξεις.

Λοιπόν, κύριε Υπουργέ, ή σας αγνόησαν και σας υποτίμησαν ή κάνατε μία επιλογή προσωπική να διορίσετε τον «υπάλληλό» σας, διότι πολιτικός σας υπάλληλος και υφιστάμενος είναι ο Γενικός Γραμματέας Δημοσιονομικής Πολιτικής, για να έχετε το κεφάλι σας ήσυχο κατά την εκτέλεση του προϋπολογισμού. Ένα από τα δύο συμβαίνει. Γι’ αυτό σας καλέσαμε εδώ, να μας πείτε ποια είναι η προσωπική σας θέση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σας ευχαριστώ, κύριε Πρόεδρε, και ευχαριστώ πάρα πολύ τον κύριο συνάδελφο γι’ αυτή την ερώτηση. Τον ευχαριστώ ιδιαιτέρως, χωρίς ούτε ψήγμα υποκρισίας γι’ αυτό που λέω. Γιατί, όπως ξέρετε και εσείς, κύριε Πρόεδρε, και ο αγαπητός κύριος συνάδελφος, η Αριστερά και οι παοκτζήδες έχουν ένα κοινό: Είναι μεγαλόκαρδοι και ποτέ δεν δείχνουν μικροπρέπεια.

Ως παοκτζής, μπορώ να δεχθώ ότι ο καλύτερος πασαδόρος στην ιστορία του ελληνικού βόλεϊ δεν ήταν κάποιος παοκτζής, αλλά ο Μουστακίδης, ο οποίος, όπως ξέρετε, έδινε φοβερές πάσες και κάρφωναν οι άλλοι. Η ερώτηση που μου κάνει ο κ. Κουτσούκος είναι σε τέτοιο επίπεδο, που μπορούμε να τον λέμε από εδώ και πέρα «ο Μουστακίδης του ΠΑΣΟΚ», γιατί μου δίνει τη μεγάλη ευκαιρία να εξηγήσω την τεράστια διαφορά ανάμεσα στη διαδικασία που υπήρχε με τις προηγούμενες κυβερνήσεις και σε αυτή που ακολουθείται σήμερα.

Θυμάμαι ότι η κ. Μπαλαφούσια, πριν από τον Τάκη Λιαργκόβα, έκανε μια έκθεση που έλεγε ότι δεν είναι βιώσιμο το ελληνικό χρέος και ο κ. Βενιζέλος την έδιωξε την άλλη μέρα. Την άλλη μέρα την έδιωξε την κ. Μπαλαφούσια, επειδή σε ένα κομμάτι, σε μια έκθεση έλεγε ότι δεν είναι βιώσιμο το χρέος. Μάλιστα, ο κ. Βενιζέλος το δικαιολόγησε γιατί οι διεθνείς οργανισμοί έλεγαν ότι το χρέος είναι βιώσιμο, όταν το ΔΝΤ προφανώς το έλεγε αυτό γιατί αλλιώς δεν θα μπορούσε να είναι στο πρόγραμμα. Εγώ δεν μπαίνω στην ουσία, αν είχε λάθος ή ήταν σωστή η κ. Μπαλαφούσια. Την άλλη μέρα τη διώξανε αμέσως.

Τι κάναμε εμείς; Όταν ήλθαμε εμείς στα πράγματα κρατήσαμε τον κ. Λιαργκόβα για όλη τη θητεία του. Μόνο μία φορά είχαμε διαφωνία στα μέσα μαζικής ενημέρωσης -που ήταν θέμα γεγονότων- όπου εξήγησε ότι έκανε ένα μεγάλο λάθος στον υπολογισμό των επιτοκίων τα οποία χρειάζεται να πληρώσει η ελληνική Κυβέρνηση για τα επόμενα χρόνια. Ο άνθρωπος που είναι πολύ σοβαρός, μου απάντησε: «Έχεις δίκιο, Ευκλείδη. Δεν είχα τα στοιχεία». Ίσως μου έκανε μια κριτική ότι αυτά τα στοιχεία έπρεπε να τα έχει πιο νωρίς και τελείωσε η θητεία του και αλλάξαμε και βάλαμε κάποιον άλλο.

Δεν θα μπορούσε κάποιος να πει πώς είναι τα δύο μοντέλα. Το ένα μοντέλο ήταν ότι μόλις δεν μας αρέσει κάποιος τον διώχνουμε και βάζουμε κάποιον κομματικό υποψήφιο. Ο Τάκης ο Λιαργκόβας μπορεί να είναι φίλος μου και να έχουμε καλή σχέση, αλλά ήταν στους καταλόγους της Νέας Δημοκρατίας. Δεν διάλεξε έναν πανεπιστημιακό που δεν ήταν ταγμένος πολιτικά. Εμείς το δεχθήκαμε αυτό, το σεβαστήκαμε αυτό και το αφήσαμε. Είχαμε πολύ καλή σχέση. Δεχθήκαμε και κριτική. Έλεγε και θετικά πράγματα, με εξαίρεση αυτό που σας είπα.

Νομίζω ότι από εδώ και πέρα θα περιμένω και άλλες ερωτήσεις από τον κ. Κουτσούκο για να με βοηθήσει στο έργο μου να «καρφώνω», όπως θα έπρεπε να «καρφώνω».

Σας ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Κουτσούκο, έχετε τον λόγο για τη δευτερολογία σας.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Αντιπαρέρχομαι τα κρύα ανέκδοτα του κυρίου Υπουργού. Τα έχει κάνει εισαγωγή από εκεί που μεγάλωσε και σπούδασε. Δεν αφορούν τους Έλληνες πολίτες. Μου θυμίζει εκείνο το παλιό ανέκδοτο που είπε ο σοβιετικός στον Αμερικάνο: «Και εσείς βασανίζετε τους μαύρους».

Θέλω να μιλήσουμε σοβαρά, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σοβαρότατα μίλησα.

**ΓΙΑΝΝΗΣ ΚΟΥΤΣΟΥΚΟΣ:** Ο θεσμός αυτός εισήχθη από την κυβέρνηση του ΠΑΣΟΚ και όταν οι θεσμοί εισάγονται περνούν ένα στάδιο ωρίμανσης για να φτάσουν στην ολοκλήρωσή τους και την αποδοχή τους. Το έχουμε δει σε πάρα πολλές περιπτώσεις. Σας θυμίζω την κλασική περίπτωση του ΑΣΕΠ, που είναι ένας θεσμός που τον πολέμησαν πάρα πολλοί, αλλά σήμερα όλοι τον αποδέχονται και τον επικαλούνται.

Το Γραφείο Προϋπολογισμού της Βουλής είχε επιλέξει τον προηγούμενο επικεφαλής με μία διακομματική, θα έλεγα, συναίνεση. Θα πίστευε κανένας ότι εσείς ένας άνθρωπος που επικοινωνείτε με τους θεσμούς, την παλιά τρόικα -τώρα κουαρτέτο- και έχετε βάλει την υπογραφή σας εκεί που λέει για την αποκομματικοποίηση, έχετε βάλει την υπογραφή σας στην Ανεξάρτητη Αρχή των Δημοσίων Εσόδων με τον έλεγχο των δανειστών, έχετε βάλει την υπογραφή σας στο υπερταμείο με τον έλεγχο των δανειστών, παντού έχετε βάλει την υπογραφή σας, δεν θα επιμένατε σήμερα σε μία καθεστωτική αντίληψη που ταυτίζει το κράτος με τους θεσμούς. Την έχω ακούσει αυτή τη αντίληψη στις τάξεις του ΣΥΡΙΖΑ, ότι πήραμε την Κυβέρνηση, αλλά δεν πήραμε ακόμη την εξουσία.

Η επιλογή σας αυτή και λυπάμαι που την υποστηρίζετε ως κορυφαίο μέλος της Κυβέρνησης, ταυτίζει τον θεσμό του Γραφείου Προϋπολογισμού της Βουλής που έχει την ευθύνη να παρατηρεί την εξέλιξη του προϋπολογισμού, να κάνει παρατηρήσεις και προτάσεις, με ένα κομματικό σας στέλεχος.

Πρέπει να σας πω ότι έχετε πλειάδα καθηγητών συναδέλφων σας της πρώτης βαθμίδας στα πανεπιστήμια που δεν έχουν τη σφραγίδα της κεντρικής επιτροπής. Την έχετε διορίσει όλη σας την κεντρική επιτροπή, δεν έχει μείνει σχεδόν κανένας χωρίς να μισθοδοτείται από το δημόσιο. Θα μπορούσατε, λοιπόν, να κάνετε μία αξιοπρεπή συναινετική επιλογή που προφανώς θα ήταν προσκείμενη σε εσάς.

Παραβλέψατε όλη τη θεσμική διαδικασία. Ούτε τα βιογραφικά των υποψηφίων δεν εδόθησαν προς γνώσιν της Επιτροπής του Κανονισμού της Βουλής που έκανε την επιλογή.

Επίσης, εσείς δώσατε τη συναίνεσή σας, για να μην πω ότι υποδείξατε -αυτό δεν μπορώ να το ξέρω, μόνο εσείς μπορείτε να το πείτε στη Βουλή κι έχει ενδιαφέρον, κύριε Υπουργέ, να το πείτε- τον πολιτικό σας υφιστάμενο να σας ασκεί έλεγχο και να κάνει υποδείξεις επί του προϋπολογισμού του δικού σας. Αυτό αν δεν είναι βαθύς καθεστωτισμός, τι άλλο είναι;

Κατά τούτο, λοιπόν, πρέπει να απολογηθείτε και αφήστε τη Mercedes ή τη BMW του κ. Βενιζέλου εκεί που είναι. Και όταν αποφασίζετε να έρθετε στη Βουλή και να απαντάτε στις ερωτήσεις μου, πολύ ευχαρίστως να κάνετε κι άλλες «τάπες» στις δικές μου προσπάθειες.

Όμως, θέλω να σας πω ότι αυτή η ορολογία εμένα δεν με εκφράζει. Χρησιμοποιείστε την. Με γειά σας και χαρά σας. Εγώ θέλω έναν πολιτισμένο, πολιτικό, επί της ουσίας διάλογο, διότι θεωρώ ότι από αυτή τη θέση του κορυφαίου Υπουργού έχετε τεράστια ευθύνη όχι μόνο για τα ζητήματα που αφορούν την πορεία της χώρας, το χρέος, για το οποίο δεν έχετε έλθει εδώ να απαντήσετε στον κ. Βενιζέλο, μιας και αναφερθήκατε στον κ. Βενιζέλο, που σας έχει κάνει τη σχετική ερώτηση αλλά και για τους θεσμούς. Εδώ με τη συμμετοχή σας, τη συμβολή σας, τη συνενοχή σας -θα έλεγα- έχετε συμβάλει στη διαστρέβλωση ενός κορυφαίου και κρίσιμου θεσμού για τον έλεγχο των δημοσίων οικονομικών. Λυπάμαι, αλλά τα νέα δεν είναι καλά, έτσι όπως μας τα είπατε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Λυπάμαι, κύριε Κουτσούκο. Είπατε για τη BMW και τη Mercedes του κ. Βενιζέλου. Δεν αναφέρθηκα σε αυτό. Μιλήσατε για το υπερταμείο. Επί της ουσίας δεν μιλήσατε. Επί της ουσίας, ο δικός σας πρώην υπαρχηγός, όταν δεν του άρεσε μια φράση σ’ ένα κείμενο, την άλλαξε. Ναι ή όχι;

Δεύτερον, μου λέτε ότι την προηγούμενη φορά έγινε με ανοικτές διαδικασίες. Και τώρα να σας πω ότι πάλι το ΠΑΣΟΚ ήταν το χειρότερο, όπως πάντα ήταν το χειρότερο, στο πελατειακό κράτος, γιατί στην προηγούμενη επιλογή, όταν βγήκε ο κ. Λιαργκόβας, τα τρία κόμματα τότε βάλατε από έναν άνθρωπο. Έναν έβαλε η Νέα Δημοκρατία, έναν το ΠΑΣΟΚ κι έναν η ΔΗΜΑΡ. Και προς τιμήν του κ. Μεϊμαράκη -όχι του ΠΑΣΟΚ, του καθεστωτικού ΠΑΣΟΚ, που είναι μέσα στο πελατειακό κράτος, είναι ο κορμός του πελατειακού κράτος- όταν το αμφισβητήσαμε και είπαμε ότι δεν είναι σωστό αυτό, να μην είναι δηλαδή πλουραλιστικό, ο άνθρωπος αμέσως είπε: «Ναι, δεν είναι». Και, μάλιστα, έκανε μια επέκταση της επιτροπής από τρία άτομα σε τέσσερα για να υπάρχει και διαφορετική άποψη. Αυτή είναι η αλήθεια. Αυτό έγινε.

Όσο για τον υφιστάμενο και προϊστάμενο, φοβάμαι ότι, όπως ανέδειξε και το δικό σας συνέδριο, είσαστε πάρα πολύ πίσω. Εγώ κριτική όχι μόνο από υφιστάμενους, που λέτε εσείς, δέχομαι, αλλά και από απλούς πολίτες και συριζαίους και μη συριζαίους και είμαι πάντα έτοιμος για την κριτική.

Και πρέπει να σας πω ότι ο κ. Κουτεντάκης έκανε μια εξαιρετική δουλειά στο λογιστήριο. Το ότι έχουμε πάντα πλεόνασμα είναι από τη δική του δουλειά. Καταλαβαίνει πλήρως τα δημοσιονομικά του κράτους. Και εμείς διαλέγουμε ανθρώπους, αντιθέτως μ’ εσάς, επειδή έχουν αξία και ξέρουμε να ξεχωρίζουμε αυτούς που είναι άξιοι από αυτούς που δεν είναι άξιοι.

Να ξέρετε ότι μέσα στο αναπτυξιακό μας σχέδιο είναι να κτυπήσουμε το πελατειακό κράτος, γιατί το κτίζατε τριάντα χρόνια, το αγαπήσατε για τριάντα χρόνια και αν επιστρέψετε, θα υπάρχει και για άλλα τριάντα χρόνια. Γι’ αυτό δεν σας θέλουμε πια, γιατί αυτό το πελατειακό κράτος είναι συνώνυμο με το ΠΑΣΟΚ, έχει τη σφραγίδα του ΠΑΣΟΚ. Εσείς είστε οι εμπνευστές του κι εσείς θα το συνεχίζετε.

Απαντήστε μου τι έκανε ο κ. Βενιζέλος, απαντήστε μου επί της ουσίας και ξεχάστε τα άλλα. Τουλάχιστον τα αστεία μου έχουν κάποια αστεία. Τα δικά σας είναι ξινά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και Οικονομικών κατέθεσαν σήμερα σχέδιο νόμου: «Κύρωση της Συμφωνίας στρατιωτικής συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασεμιτικού Βασιλείου της Ιορδανίας».

Οι Υπουργοί Εθνικής Άμυνας, Οικονομικών και Εξωτερικών κατέθεσαν σήμερα σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης».

Τέλος, οι Υπουργοί Εξωτερικών, Οικονομικών, Διοικητικής Ανασυγκρότησης και ο Αναπληρωτής Υπουργός Εξωτερικών κατέθεσαν σχέδιο νόμου: ««Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση».

Παραπέμπονται στην αρμόδια Διαρκή Επιτροπή.

Κυρίες και κύριοι συνάδελφοι, ο Βουλευτής Βασίλειος Κικίλιας ζητεί άδεια ολιγοήμερης απουσίας στο Ισραήλ, από την Τρίτη 27 Μαρτίου μέχρι την Πέμπτη 29 Μαρτίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώςη Βουλή ενέκρινε τη ζητηθείσα άδεια.

Επίσης ο Βουλευτής Γεώργιος Κουμουτσάκος ζητεί άδεια ολιγοήμερης απουσίας στο εξωτερικό για προσωπικούς λόγους από 28 Μαρτίου έως 1 Απριλίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Θα συζητηθεί η πέμπτη με αριθμό 1371/20-3-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών,με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;».

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, η ερώτησή μου είναι πάρα πολύ απλή. Ποιο είναι το υπόλοιπο ενός τραπεζικού λογαριασμού; Εσείς όμως και εγώ μέσα από τη διαδικασία του κοινοβουλευτικού ελέγχου γνωρίζουμε ότι η πληροφορία και το περιεχόμενο αυτής της ερώτησης είναι πολύ πιο σύνθετο.

Ουσιαστικά αυτό που σας ρωτάω, κύριε Υπουργέ, είναι -εάν έχω καταλάβει καλά- εδώ και είκοσι πέντε χρόνια οι τράπεζες παρακρατούν χρήματα των δανειοληπτών, ενώ με την απόφαση 1975/1991 του Διοικητική της Τράπεζας της Ελλάδος κ. Χαλικιά αυτές οι εισφορές έπρεπε να καταργηθούν.

Άρα θέλω την άποψή σας, κύριε Υπουργέ, στο εξής: Από το 1991 μέχρι το 2015 οι τράπεζες παρακρατούσαν παράνομα χρήματα των Ελλήνων δανειοληπτών;

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε συνάδελφε, το έχουμε ξανασυζητήσει οι δύο μας αυτό το θέμα. Είναι ένα θέμα που άλλαξε στην πορεία, λόγω του ότι αυτές οι παρακρατήσεις προορίζονταν για εξαγωγικές ενέργειες, που η DG Competition, η Διεύθυνση Ανταγωνισμού, αποφάσισε ότι είναι κρατική βοήθεια.

Δεν υπάρχει κάτι παράνομο στην παρακράτηση. Το μόνο που έγινε, είναι ότι άλλαξε η κατεύθυνση στην οποία πήγαιναν αυτά τα χρήματα, δηλαδή από το να πηγαίνουν για εξαγωγικές δραστηριότητες για ενίσχυση των κρατικών δραστηριοτήτων, τώρα πηγαίνουν στους πυρόπληκτους και άλλες τέτοιες ομάδες.

Πρέπει να σας πω ότι δεν υπάρχει τίποτα παράνομο. Είναι ένας μεγάλος λογαριασμός, που όπως λέτε και στην ερώτησή σας, είναι στην Τράπεζα της Ελλάδας. Κάτω από αυτόν τον μεγάλο λογαριασμό υπάρχουν διάφοροι λογαριασμοί, μέσα στους οποίους είναι ο λογαριασμός που συζητάμε.

Όμως δεν βλέπω τον λόγο να ανησυχείτε. Να κάνουμε μια συζήτηση, αλλά αυτή πρέπει να γίνει όχι στο πλαίσιο μιας ερώτησης αλλά στο πλαίσιο κάποιας νομοθετικής παρέμβασης. Είναι άλλο, αν θεωρείτε ότι δεν πρέπει να γίνει αυτή η παρακράτηση από τα δάνεια στους πυρόπληκτους. Εγώ ακούω ότι για αυτό υπάρχουν επιχειρήματα και υπέρ και κατά. Δεν θα ήθελα να πω κάτι παραπάνω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΙΩΑΝΝΗΣ ΣΑΡΙΔΗΣ:** Δεν μου έχετε απαντήσει στο υπόλοιπο, κύριε Υπουργέ.

Πώς θα δευτερολογήσω, κύριε Πρόεδρε; Δεν μου έδωσε την απάντηση. Αυτή ήταν η ερώτηση.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, αυτή την απάντηση σας έδωσε ο κύριος Υπουργός. Με συγχωρείτε τώρα. Τι να κάνουμε; Έχετε τον λόγο για τη δευτερολογία σας.

**ΙΩΑΝΝΗΣ ΣΑΡΙΔΗΣ:** Κύριε Υπουργέ, δεν μου απαντήσατε στην ερώτηση, ποιο είναι το υπόλοιπο αυτή τη στιγμή του τραπεζικού λογαριασμού. Έτσι μου στερείτε την ανταπάντησή μου, γιατί δεν έχω δικαίωμα τριτολογίας. Αυτό συμβαίνει αυτή τη στιγμή.

**ΠΡΟΕΔΡΕΥΩΝ (Σπυρίδων Λυκούδης):** Το είπατε αυτό, κύριε συνάδελφε. Μην καθυστερούμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε συνάδελφε, νόμιζα ότι το εξήγησα.

Ακριβώς επειδή είναι ένας λογαριασμός, που είναι μέσα σε έναν μεγαλύτερο, είναι δύσκολο αυτό που ζητάτε να σας το δώσω με αριθμούς. Δεν είναι, δηλαδή, ένας λογαριασμός από μόνος του. Είναι ένας υπολογαριασμός, στον μεγάλο λογαριασμό που μπαίνουν μέσα τα χρήματα που θα πάρουμε από το ESM, που μπαίνουν μέσα τα χρήματα που μαζεύουμε από τις εξόδους της αγοράς. Αυτό είναι. Αν δεν το καταλάβατε, αυτή είναι η απάντησή μου.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε Υπουργέ. Πολύ ωραία.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, πριν από έξι μήνες είχε γίνει μια επίκαιρη ερώτηση στον κ. Τσακαλώτο. Στη συγκεκριμένη επίκαιρη ερώτηση η οποία είχε γίνει, είχαμε ρωτήσει ποιο είναι τον Σεπτέμβριο του 2017 το υπόλοιπο του συγκεκριμένου λογαριασμού. Τότε, λοιπόν, είχε πει ο κ. Τσακαλώτος ότι οι εισπράξεις του 2015, αν ενθυμούμαι καλά, ήταν 450 εκατομμύρια ευρώ και οι εισπράξεις του 2016 ήταν 430 εκατομμύρια ευρώ.

Από εκεί είχε προκύψει ότι ο σκοπός της συγκεκριμένης εισφοράς του ν.128/1975, είχε αλλάξει με τον ν.4336, τον υπουργικό νόμο. Σε κάποια διάταξη μέσα σε μια υποπαράγραφο είχαν βάλει ότι είχε αλλάξει ο σκοπός, και από τότε θα πήγαιναν οι συγκεκριμένες εισφορές για τα θύματα τρομοκρατικών επιθέσεων και για τους πυρόπληκτους και για τους σεισμοπαθείς και για διάφορα άλλα τέτοια.

Όμως, κύριε Πρόεδρε, στην πορεία του κοινοβουλευτικού ελέγχου αυτό που προέκυψε, μετά από τα επίσημα στοιχεία του Υπουργείου τα οποία θα τα καταθέσω και στα Πρακτικά, είναι ότι με απόφαση του κ. Χαλικιά του Διοικητή της Τράπεζας της Ελλάδος το 1991, η συγκεκριμένη εισφορά είχε καταργηθεί, δεν είχε αλλάξει σκοπό, όπως λέει ο Υπουργός. Άρα από το 1991 μέχρι τον Αύγουστο 2015 που έρχεται η νέα νομοθετική διάταξη, η συγκεκριμένη εισφορά παράνομα παρακρατείτο από τους δανειολήπτες.

Ως εκ τούτου αν δεν ισχύει αυτή η απόφαση, η 1975/1991 του κ. Χαλικιά, με ποια νέα απόφαση, με ποια υπουργική απόφαση, με ποια διάταξη, με ποια απόφαση του Διοικητή της Τράπεζας της Ελλάδος, η συγκεκριμένη δεν ήταν πλέον εν ισχύι; Ένα είναι αυτό.

Ένα δεύτερο ερώτημα πάρα πολύ σημαντικό είναι το εξής. Θα καταθέσω στα Πρακτικά πίνακα του Υπουργείου Οικονομικών, όπου φαίνεται ότι οι εισφορές από το 1991 μέχρι το 2015 ανήλθαν στα 9 δισεκατομμύρια. Οι πληρωμές που βγήκαν από αυτόν τον λογαριασμό, κύριε Πρόεδρε, ανέρχονται στα 5 δισεκατομμύρια. Πού είναι τα άλλα 4 δισεκατομμύρια;

Ό,τι χρήματα, κύριε Υπουργέ, και να έχει μέσα αυτή τη στιγμή ο συγκεκριμένος λογαριασμός, δεν δικαιολογείται. Είναι παράλογο, κύριε Υπουργέ. Το βρίσκετε λογικό, για 100 εκατομμύρια να κόβουμε συντάξεις, για 100 εκατομμύρια να χάνουν τα σπίτια τους άνθρωποι; Το βρίσκετε λογικό, να υπάρχουν λεφτά μέσα σε έναν λογαριασμό, που έχει έναν διαφορετικό σκοπό, και εμείς αυτή τη στιγμή να μην προσφέρουμε ούτε τη νομική βοήθεια, τη νομική προστασία στους δανειολήπτες, που θα προέλθει από χρήματα των ίδιων των δανειοληπτών; Ό,τι λεφτά και αν έχετε μέσα στον λογαριασμό, κύριε Υπουργέ, το βρίσκετε λογικό αυτό;

Επίσης για το τι λεφτά έχετε μέσα, σίγουρα θα ακολουθήσει από αύριο άλλη ερώτηση, γιατί σαφώς δεν έχετε έρθει προετοιμασμένος, κύριε Υπουργέ, να μου απαντήσετε στην ερώτηση. Ήταν σαφέστατη. Πόσα χρήματα έχει μέσα αυτός ο λογαριασμός;

(Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Παρακαλώ, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν καταλαβαίνω την έντασή σας. Τα πράγματα είναι λίγο πιο απλά.

Θα καταθέσω στη Βουλή στα Πρακτικά τον νόμο του 1992, που σημαίνει το αντίθετο απ’ αυτό που είπατε, ότι είναι τελείως νόμιμο, έχει καινούργιους νόμους που το λέει αυτό. Δεν ξέρω άμα θα το καταθέσω, αλλά είναι εδώ οι συνεργάτες μου να σας εξηγήσουν γιατί διαβάζετε λάθος την απόφαση του τότε Διοικητή της Τράπεζας της Ελλάδος.

Σας ευχαριστώ.

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, όπως σας έχω εξηγήσει, σας έχω δώσει τα στοιχεία για τις ροές. Αλλά επειδή το απόθεμα μπορεί να χρησιμοποιηθεί μέσα απ’ αυτά που σας καταθέτω αλλού, δεν είναι εύκολο να σας δώσω το απόθεμα. Σας δίνω τη ροή κάθε χρόνο πόσο είναι και πόσο ξοδεύεται για τα σημαντικά. Δεν νομίζω ότι πηγαίνουν σε λάθος μέρος αυτά τα λεφτά, αλλά είναι στη διάθεσή σας να το ξανασυζητήσουμε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο εκπαιδευτικοί συνοδοί από το Δημοτικό Σχολείο Κεφάλου της Κω.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ακολουθεί η δεύτερη με αριθμό 1337/19-3-2018 επίκαιρη ερώτηση δευτέρου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών με θέμα «Ποια η τύχη των ρευστών αποθεματικών της «ΟΛΘ Α.Ε.», ύψους 65.108.327,16 ευρώ, μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;»

Ορίστε, κύριε συνάδελφε, έχετε τον λόγο για την πρωτολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Κύριε Υπουργέ, είναι δεδομένο ότι μια ανώνυμη εταιρεία και δη της μορφής και της εκτάσεως του Οργανισμού Λιμένος Θεσσαλονίκης, στους λογαριασμούς της έχει διάφορες εγγραφές και στο ταμείο της υπάρχουν διάφορα ποσά, τα οποία χρησιμοποιούνται για διάφορους σκοπούς.

Στη συγκεκριμένη περίπτωση ο Οργανισμός Λιμένος Θεσσαλονίκης με την εξαμηνιαία οικονομική έκθεση της 30ης Ιουνίου 2017, την οποία έχει αναρτήσει στην ιστοσελίδα του, αναφέρει ότι έχει αφορολόγητα αποθεματικά στη διάθεση, τουτέστιν ρευστό χρήμα, συνολικού ποσού 57.435.943,56 ευρώ συν το τακτικό αποθεματικό 65.108.327,16 ευρώ. Αυτά, λοιπόν, είναι μέσα στο ταμείο της εταιρείας και φέρονται ως κεφάλαιο το οποίο είναι διαθέσιμο για νέες επενδύσεις του Οργανισμού Λιμένος Θεσσαλονίκης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η απόφαση να ιδιωτικοποιηθεί, γιατί οι μετοχές ανήκαν στο ΤΑΙΠΕΔ οδήγησε σε διαγωνισμό, ο οποίος κατέληξε στο να μεταβιβαστεί η εταιρεία σε μια κοινοπραξία εταιρειών. Αυτό δεν το αμφισβητώ.

Εκείνο, το οποίο αναφέρω είναι το εξής: Εάν κατά τις διαπραγματεύσεις ή στο προηγούμενο στάδιο της υπογραφής της σύμβασης μεταξύ του ελληνικού δημοσίου και του ΟΛΘ, που ήταν το βήμα, όπως γνωρίζετε να προετοιμαστεί η μεταβίβαση των μετοχών, διότι η σύμβαση αυτή κυρώθηκε με νόμο από τη Βουλή, ελήφθη η πρόνοια γι’ αυτό το ποσό των 65 περίπου εκατομμυρίων, αυτό να παραμείνει υπέρ του ελληνικού δημοσίου και να διακρατηθεί ή να διανεμηθεί στους παλαιούς μετόχους, όπως κύριος μέτοχος ήταν το δημόσιο, ούτως ώστε να μην αποτελέσει –διότι ξέρετε, κύριε Υπουργέ, σε αυτές τις περιπτώσεις δίνουμε και ένα μήνυμα στρεβλό πολλές φορές- ρευστό αποθεματικό, το οποίο περιήλθε στους νέους ιδιοκτήτες, εάν έχουμε ένα τίμημα, το οποίο πληρώθηκε χθες ή προχθές, όπως διάβασα στην ειδησιογραφία, 231 εκατομμυρίων ευρώ, που ήταν το τίμημα της μεταβιβάσεως του 75% των μετοχών του δημοσίου, και δεδομένου ότι υπάρχει το αποθεματικό αυτό, το ρευστό, στο ταμείο της εταιρείας, κατανοείτε ότι αυτομάτως ουσιαστικά μειώνεται το τίμημα διότι βρίσκονται μετρητά χρήματα στο ταμείο κατά το ποσό των 65 εκατομμυρίων. Εάν λοιπόν μιλάμε για αποθεματικά επενδύσεων τότε αντιστοίχως μειώνεται και η υποχρέωση, την οποία αναλαμβάνει η αποκτώσα εταιρεία για έργα και επενδύσεις εντός της πρώτης περιόδου 180 εκατομμυρίων.

Δηλαδή, από τα 180 εκατομμύρια που δεσμεύεται ότι θα κάνει επενδύσεις στη νέα περίοδο της τριετίας που αποκτά την εταιρεία, εφόσον έχει ήδη στη διάθεσή της το ποσό των αποθεματικών των 65 εκατομμυρίων, μένουμε στα 180 μείον τα 65 εκατομμύρια.

Κατόπιν αυτού, το ερώτημά μου συνίσταται: Έλαβε μέριμνα η πολιτεία, ούτως ώστε προ της μεταβίβασης να εξασφαλίσει υπέρ του ελληνικού δημοσίου το ποσό αυτό; Αν όχι, εγώ δεν θέλω να πω ότι είναι κακοπιστία. Δέχομαι ότι ξέφυγε.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε συνάδελφε. Να απαντήσει ο κύριος Υπουργός.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αν ξέφυγε, λοιπόν, έχει μηχανισμούς και μέθοδο να το ανακτήσει; Διότι είναι επί ζημία του ελληνικού δημοσίου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Ευχαριστώ, κύριοι συνάδελφοι, για την ερώτηση. Όπως καταλαβαίνετε, και οι παραχωρήσεις και οι ιδιωτικοποιήσεις είναι πολύ πολύπλοκα πράγματα. Άμα δείτε και τις συμβάσεις παραχώρησης, θα καταλάβετε ότι χρειάζεται κάποιος περισσότερες ώρες από ένα μνημόνιο, που λέει ο λόγος. Σε αυτές τις περιπτώσεις σκέφτεσαι την τιμή, που η τιμή καθορίζεται βεβαίως από τα περιουσιακά στοιχεία, δηλαδή αυτός που αγοράζει την εταιρεία, αγοράζει και το ενεργητικό και το παθητικό και μετά είναι όλα τα πράγματα που είναι γύρω.

Σε τι δίνεις βάρος σε μια διαπραγμάτευση εξαρτάται. Για παράδειγμα, στη συγκεκριμένη περίπτωση νομίζω ότι η Κυβέρνηση και το ΤΑΙΠΕΔ έδωσε μεγάλο βάρος να αυξηθεί η επένδυση, δηλαδή οι επενδύσεις που είναι αναγκασμένη η καινούργια εταιρεία να κάνει. Οπότε, κατά κάποιον τρόπο, απαντάμε και σε αυτό που είπατε προς το τέλος της παρέμβασής σας, ότι βεβαίως εμείς αυξήσαμε από ό,τι ήταν αρχικά στη συμφωνία σιγά-σιγά την αναγκαστική επένδυση που χρειάζεται, βάλαμε και άλλα θέματα για την πρόσβαση των πολιτών προς τη θάλασσα και στην προβλήτα 1, αν δεν κάνω λάθος, διαπραγματευτήκαμε για κάποια πράγματα του πανεπιστημίου, για πολιτιστικούς λόγους, αυξήθηκε το αντάλλαγμα παραχώρησης ως ποσοστό επί του κύκλου εργασίας από το 2% στο 3,5%. Δηλαδή είναι ένα πολύπλοκο πράγμα. Να πάρουμε, για παράδειγμα, τα αποθέματα δεν είναι σωστό. Γενικώς, μια εταιρεία αγοράζει και το ενεργητικό και το παθητικό και αυτό προφανώς ανταποκρίνεται μέσα στην τιμή.

Για να σας δώσω να καταλάβετε, η τιμή μιας μετοχής κανονικά είναι η παρούσα καθαρή αξία όλων των μελλοντικών κερδών και προφανώς αυτό εξαρτάται. Εγώ σας είπα πού δώσαμε μεγαλύτερη έμφαση, που νομίζω ότι και για τους πολίτες της Θεσσαλονίκης το πιο σημαντικό είναι η επένδυση που συνδέεται με αυτήν την ιδιωτικοποίηση.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, έχετε τον λόγο για τη δευτερολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα πρέπει να παρατηρήσω στην απάντηση του κυρίου Υπουργού το εξής: Ναι, μια εταιρεία όταν μεταβιβάζεται, έχει ενεργητικό και παθητικό, έχει κεφάλαια, έχει περιουσιακά στοιχεία και άυλα ακόμα και υποχρεώσεις ακόμα. Δεν αμφισβητείται αυτό.

Στη συγκεκριμένη, όμως, περίπτωση που μιλάμε για ιδιωτικοποίηση-μεταβίβαση δημόσιας περιουσίας, διότι οι μετοχές ανήκαν στο ΤΑΙΠΕΔ, έρχεται η ίδια η εταιρεία ΟΛΘ και σημειώνει κάτι. Αυτό μου κέντρισε το ενδιαφέρον και έκανα την ερώτηση, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τι σημειώνει; Δεν άκουσα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Σημειώνει στις οικονομικές καταστάσεις -και μου δίνει την αφορμή να κάνω την ερώτηση-, ότι ήδη με τον ν.4152/13 καταργήθηκε η διάταξη του καταστατικού του ΟΛΘ -θα το καταθέσω αυτό-, που απαγόρευε τη διανομή ή την κεφαλαιοποίηση των αποθεματικών και επιτρέπει πλέον -εν όψει προφανώς της ιδιωτικοποίησης, ούτως ώστε να απελευθερωθούν τα κεφάλαια- να γίνεται διανομή ή κεφαλαιοποίηση με βάση φορολογικό συντελεστή που θα ισχύει, εντός της χρήσης που θα λάβει χώρα η διανομή ή η κεφαλαιοποίηση. Τι σημαίνει αυτό;

Ότι ταυτόχρονα -και θα μου επιτρέψετε, κύριε Υπουργέ, να μπω λίγο και σε νομικό θέμα- ότι έρχεται άλλη νομοθεσία, η οποία προβλέπει και αυτή την ιδιωτικοποίηση κρατικών εταιρειών και λέει ότι ναι, θα μπορούν τα αποθεματικά των εταιρειών με φορολογικό συντελεστή 15% όσα είναι μέχρι τις 31 Δεκεμβρίου του 2013 κεφαλαιοποιημένα, να διανεμηθούν στους μετόχους ως κέρδη, ως έκτακτο κέρδος ή με συντελεστή 19% από 1η Ιανουαρίου του 2014, πάλι να διανεμηθούν, ούτως ώστε να μειωθούν τα ρευστά που θα παραχωρηθούν στον νέο αποκτώντα και τα κρατήσει το κράτος.

Η ίδια η ΟΛΘ -γι’ αυτό σας είπα ότι κάνω την ερώτηση-, το λέει αυτό και το λέει στις 30 Ιουνίου του 2017. Δηλαδή, ότι έχει δικαίωμα βάσει της εξαμηνιαίας οικονομικής έκθεσης, της περιόδου 1 Ιανουαρίου έως 30 Ιουνίου. Είναι επίσημη από την ιστοσελίδα του ΟΛΘ. Και λέει «προσέξτε σε περίπτωση μεταβίβασης, υπάρχει η δυνατότητα να παρακρατηθούν αυτά τα 65 εκατομμύρια υπέρ του ελληνικού δημοσίου», προφανώς κατά την αναλογία του που συμμετέχει στο κεφάλαιο της εταιρείας.

Συνεπώς δεν επηρέαζε τη διαπραγμάτευση το ζήτημα των αποθεματικών, κύριε Υπουργέ, διότι ήταν γνωστό, ήταν δημοσιοποιημένο, ο διαγωνισμός είχε ξεκινήσει παλαιότερα και βρισκόταν σε εξέλιξη, αλλά ούτε και επηρέαζε το τίμημα. Ως προς δε το ζήτημα των επενδύσεων το οποίο θέσατε, συγχωρήστε με, θα συμπληρώσω κάτι άλλο, που δεν ήταν στο ξεκίνημα της ερώτησής μου να το πω. Δεν είναι μόνο ότι θα κρατήσει τον προβλήτα 1 το ελληνικό δημόσιο προς χάρη των κατοίκων. Δεν είναι το 2,5% ή το 3,5% υπέρ των δήμων. Η σύμβαση παραχώρησης κρύβει και μια σοβαρή υποχρέωση σε βάρος του ελληνικού δημοσίου. Μιλώ για τον όρο 7 της σύμβασης και για το ότι το ελληνικό δημόσιο υποχρεούται να κατασκευάσει τη σιδηροδρομική γραμμή που θα φθάσει μέχρι το λιμάνι, να συνδέσει το λιμάνι με την Εγνατία οδό, με δικές του δαπάνες και αν δεν το κάνει αυτό εγκαίρως, τότε πλέον, όπως ρητά λέει, «θα δίδεται παράταση της πρώτης επενδυτικής περιόδου υποχρεωτικά από την αρχική καταληκτική ημερομηνία, έως την ημερομηνία πραγματικής ολοκλήρωσης των έργων αυτών».

Συνεπώς στο αμάλγαμα των σχέσεων που είπατε, εμπλέκεται το ελληνικό δημόσιο και επιβαρύνεται. Και επανέρχομαι και κλείνω. Γιατί, λοιπόν δεν λήφθηκε πρόνοια γι’ αυτό το σημείο, το οποίο ενδεχόμενα θα ήταν τα χρήματα που θα κάλυπταν τις δημόσιες επενδύσεις για την κατασκευή της σιδηροδρομικής γραμμής ή τη σύνδεση με την Εγνατία και να λειτουργήσει, εν πάση περιπτώσει, το λιμάνι; Και επιπλέον, δίνουμε στρεβλό μήνυμα και σε επόμενες επίδοξες ιδιωτικοποιήσεις, να αξιώνουν οι ενδιαφερόμενοι την επανάληψη του ίδιου φαινομένου, όταν υπάρχουν ρευστά αποθεματικά μέσα στους λογαριασμούς των εταιρειών, που εν τέλει μειώνουν το τίμημα.

Αυτές είναι οι παρατηρήσεις μου στις απαντήσεις σας, κύριε Υπουργέ.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, δεν υπάρχει μεγάλη διαφωνία. Αν υπάρχει διαφωνία, θα είναι προσέγγισης δικηγόρου ή οικονομολόγου.

Δεν είμαι σίγουρος αν συμφωνούμε σε ένα πράγμα. Δηλαδή, εγώ καταλαβαίνω ότι τον νόμο τον άλλαξε η προηγούμενη κυβέρνηση το 2013 και συμφωνώ ότι με βάση αυτά που μας διαβάσατε, η επιχείρηση είχε κάθε δικαίωμα να δώσει σε μερίσματα. Σε αυτό δεν υπάρχει καμμία διαφωνία. Η μόνη διαφωνία ανάμεσά μας -αν υπάρχει, κάτι το οποίο μπορούμε να το συζητήσουμε και παραπέρα- είναι αν θα επηρέαζε το τίμημα. Αυτό δεν το καταλαβαίνω, γιατί για μένα είναι προφανές ότι αν πάρω την εταιρεία -πες ότι εγώ την αγόραζα- με τα 50 εκατομμύρια αποθέματα, θα έδινα περισσότερα χρήματα από ό,τι αν δεν είχα αυτά. Αυτό είναι το μόνο στο οποίο ίσως διαφωνούμε. Εκτός αν δεν έχω καταλάβει καλά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** …(δεν ακούστηκε)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αφήστε με να τελειώσω.

Μπορεί να κάνω και λάθος ή μπορεί να μην κατάλαβα κάτι. Εγώ αυτό καταλαβαίνω και νομίζω ότι ούτε κι εσείς έχετε κάποια σημαντική διαφορά σχετικά με το πού διαπραγματευτήκαμε, δηλαδή για τις επενδύσεις είτε για τον πολιτισμό είτε για το 2,5% και το 3,5%. Αλλά αυτό μπορούμε να το κοιτάξουμε. Στην ουσία μόνο αυτή είναι μια διαφωνία, την οποία μπορούμε να τη συζητήσουμε.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, έχω μια ερώτηση που δεν θα συζητηθεί, αλλά θα την εκφωνήσω πρώτα, για να δώσω για ένα λεπτό μόνο τον λόγο στον κ. Κυριαζίδη.

**ΔΗΜΗΤΡΙΟΣ ΚΥΡΙΑΖΙΔΗΣ:** Δύο ερωτήσεις, κύριε Πρόεδρε, δυστυχώς.

**ΠΡΟΕΔΡΕΥΩΝ (Σπυρίδων Λυκούδης):** Σωστά. Θα τις πω, για να σας δώσω τη δυνατότητα για ένα λεπτό. Απλώς να περιοριστείτε σε αυτό το λεπτό.

Πρόκειται για την τρίτη με αριθμό 3195/5-2-2018 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Στελέχωση του Γενικού Νοσοκομείου Δράμας με αναισθησιολόγους και των κέντρων υγείας του Νομού με ιατρονοσηλευτικό προσωπικό», η οποία δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη –αιτία ο φόρτος εργασίας- καθώς βρίσκεται στο Περιφερειακό Συνέδριο στην Κεντρική Μακεδονία.

Επίσης, η δεύτερη με αριθμό 3508/14-2-2018 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ίδρυση Τμήματος Μεταγωγών και Δικαστηρίων Δράμας και στελέχωσή του με το αναγκαίο προσωπικό. Στελέχωση με το αναγκαίο προσωπικό του καταστήματος κράτησης Δράμας», δεν θα συζητηθεί λόγω κωλύματος του Υπουργού Δικαιοσύνης Διαφάνειας και Ανθρωπίνων Δικαιωμάτων κ. Σταύρου Κοντονή. Αιτία ο φόρτος εργασίας.

Κύριε Κυριαζίδη, ζητήσατε τον λόγο για να κάνετε μία δήλωση. Ορίστε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Θα παρακαλούσα να έχω την ανοχή σας, για να μιλήσω για τις δύο ερωτήσεις από ένα λεπτό για την καθεμία, αν είναι δυνατόν.

Ξεκινώ από τη δεύτερη, αλλά και οι δύο έγιναν ως γραπτά κείμενα από τις αρχές του έτους και δεν απαντήθηκαν. Μιλάμε βεβαίως για θέματα υγείας. Προχθές, μάλιστα, από πλευράς ιατρικού συλλόγου αναφέρθηκε η επιδείνωση της λειτουργίας του νοσοκομείου. Καταθέτω και τη σχετική επιστολή προς τον Αναπληρωτή Υπουργό Υγείας.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τον Υπουργό Δικαιοσύνης, κύριε Πρόεδρε, σε ερώτησή μου αναφορικά με τη λειτουργία κράτησης του καταστήματος Νικηφόρου, που δεν τελεί ακόμη σε λειτουργία, μου είπαν ότι θα υπήρχε προκήρυξη μέσα στο έτος και ότι θα στελεχωνόταν και θα δινόταν σε λειτουργία. Σε πρόσφατη απάντησή του στη συνάδελφο κ. Αραμπατζή των Σερρών, παρεμπιπτόντως ο Υπουργός απήντησε ότι δεν υπάρχει δυνατότητα λειτουργίας μέσα στο 2018 και ότι πάμε για το 2019 κ.ο.κ..

Την προηγούμενη Δευτέρα ακριβώς, αγαπητέ κύριε Πρόεδρε, είχαμε την ίδια συζήτηση για το Νοσοκομείο της Δράμας και ετέθη προς παρουσία και ανάπτυξη, για να απαντηθεί από πλευράς του Αναπληρωτή Υπουργού, ο οποίος δήλωσε κώλυμα λόγω φόρτου εργασίας. Εννοούσε ως φόρτο εργασίας το καφενείο της Βουλής, διότι βρισκόταν στο καφενείο της Βουλής, δυστυχώς. Σήμερα που επαναλήφθηκε η ίδια ερώτηση, δηλώνει φόρτο εργασίας, διότι βρίσκεται σε ένα αναπτυξιακό συνέδριο.

Κύριε Πρόεδρε, να καταργηθεί αυτός ο κοινοβουλευτικός έλεγχος. Το έχετε διαπιστώσει κι εσείς. Έχετε κάνει κι εσείς ανάλογη παρατήρηση. Δεν είναι ανάγκη να υπάρχει αυτή η ταλαιπωρία, να ξεκινάμε για μία συζήτηση από απόμακρα μέρη και να μη βρίσκονται εδώ οι Υπουργοί. Αν θέλετε, το ίδιο να γίνει και για το ίδιο το Κοινοβούλιο. Είδαμε προσφάτως τον Πρωθυπουργό στις Βρυξέλλες να γίνεται και «νονός», να «βαφτίζει» τα Σκόπια «Γκόρνα Μακεδονία». Αυτά είναι ζητήματα που μας πληγώνουν και μας θίγουν.

Η κόρνα του λαού θα χτυπήσει, κύριε Πρόεδρε, και θα αφυπνίσει κάποιους από την υπνοβασία. Εύχομαι να μην είναι αργά για την πατρίδα.

**ΠΡΟΕΔΡΕΥΩΝ (Σπυρίδων Λυκούδης):** Πάντως, επί της διαμαρτυρίας για το ότι δεν είναι εδώ ο Υπουργός να μείνετε. Μην ανοίγουμε τώρα άλλα ζητήματα, όπως το τι είπε ο Πρωθυπουργός. Το καταλαβαίνετε, είστε έμπειρος κοινοβουλευτικός. Από μια διαμαρτυρία, ας μην πάμε τώρα στο πού πάει η χώρα.

**ΔΗΜΗΤΡΙΟΣ ΚΥΡΙΑΖΙΔΗΣ:** Δυστυχώς, από τις αρχές του έτους βλέπετε μια αντίληψη ολοκληρωτική, μια καθεστωτική νοοτροπία, που δεν συνάδει με μια δημοκρατία.

Εν πάση περιπτώσει, να μας καταργήσετε με την έννοια της παρουσίας ή, αν θέλετε, και οι άλλοι κοινοβουλευτικοί έλεγχοι να μη γίνονται, αν αυτό βολεύει την Κυβέρνηση. Αυτό, όμως, δεν θα το επιτρέψει ο λαός, δεν θα το επιτρέψουμε ούτε εμείς και προφανώς ούτε κι εσείς.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κύριε Κυριαζίδη. Καταγράφηκε η διαμαρτυρία σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κι εγώ σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, η πρώτη με αριθμό 3519/14-2-2018 ερώτηση του κύκλου των αναφορών και ερωτήσεων του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Εθνικής Άμυνας, με θέμα: «Μετονομασία του Στρατοπέδου “Καβράκου” σε Στρατόπεδο Σχολής Μονίμων Υπαξιωματικών», δεν θα συζητηθεί λόγω απουσίας του Υπουργού Εθνικής Άμυνας κ. Πάνου Καμμένου.

Η πρώτη με αριθμό 1359/20-3-2018 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Οικονομικών, με θέμα: «Φορολογικές ελαφρύνσεις (tax rebate) για ξένες κινηματογραφικές παραγωγές στην Ελλάδα», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου.

Η δεύτερη με αριθμό 1369/20-3-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος – Aδώνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα Rothschild», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη, λόγω φόρτου εργασίας.

Λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου δεν θα συζητηθεί η τέταρτη με αριθμό 1363/20-3-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας, Έρευνας και Θρησκευμάτων, σχετικά με τα προβλήματα των χιλιάδων συμβασιούχων (αναπληρωτών και ωρομισθίων) εκπαιδευτικών.

Επίσης, δεν θα συζητηθεί για τον ίδιο λόγο η πρώτη με αριθμό 1370/20-3-2018 επίκαιρη ερώτηση της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων, με θέμα: «Ανεξέλεγκτη η βία και η ανομία στα τριτοβάθμια ιδρύματα».

Λόγω κωλύματος του Υπουργού Εθνικής Άμυνας κ. Πάνου Καμμένου, εξαιτίας κυβερνητικού έργου που συνίσταται σε προγραμματισμένη σύσκεψη με ανώτατους αξιωματικούς στο ΥΠΕΘΑ, δεν θα συζητηθεί η τρίτη με αριθμό 1314/13-3-2018 επίκαιρη ερώτηση δεύτερου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων».

Λόγω κωλύματος του Αναπληρωτή Υπουργού Υγείας κ. Παύλου Πολάκη, καθώς βρίσκεται στο Περιφερειακό Συνέδριο στην Κεντρική Μακεδονία, δεν θα συζητηθεί, επίσης, η τέταρτη με αριθμό 1303/13-3-2018 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ. κ. Κωνσταντίνου Μπαργιώταπρος τον Υπουργό Υγείας, με θέμα: «Ταλαιπωρία για χιλιάδες ασθενείς η διάθεση φαρμάκων από τα φαρμακεία του ΕΟΠΥΥ».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί «ποινικής ευθύνης των Υπουργών», όπως ισχύει, στις 26-3-2018 ποινική δικογραφία που αφορά στους αρμόδιους Υπουργούς για την άσκηση εποπτείας στα μέσα μαζικής ενημέρωσης κατά την τελευταία εικοσαετία και δη τους:

Δημήτριο Ρέππα, από 25-9-1996 έως 20-3-2000, Ανάργυρο Φατούρο από 20-3-2000 έως 13-4-2000, Δημήτριο Ρέππα από 13-4-2000 έως 24-10-2001, Χρήστο Πρωτόπαπα από 24-10-2001 έως 13-2-2004, Γεώργιο Ρωμαίο από 13-2-2004 έως 10-3-2004, Θεόδωρο Ρουσόπουλο από 29-3-2004 και από 26-5-2004 έως 24-8-2007, Ξενοφώντα – Ροδόλφο Μορώνη από 24-8-2007 έως 19-9-2007, Θεόδωρο Ρουσόπουλο από 25-9-2007 έως 24-10-2008, Προκόπιο Παυλόπουλο από 24-10-2008 έως 4-2-2009, Κωνσταντίνο Γκιουλέκα από 4-2-2009 έως 11-9-2009, Σπυρίδωνα Φλογαΐτη από 11-9-2009 έως 7-10-2009, Ιωάννη Ραγκούση από 7-10-2009 έως 2-11-2010, Παύλο Γερουλάνο από 5-11-2009 έως 28-9-2010, Γεώργιο Πεταλωτή από 2-11-2010 έως 17-6-2011, Ιωάννη Ραγκούση από 17-6-2011 έως 27-6-2011, Παύλο Γερουλάνο από 28-9-2010 έως 11-8-2011, Γεώργιο Παπανδρέου από 27-6-2011 έως 11-7-2011, Ηλία Μόσιαλο από 11-7-2011 έως 11-11-2011, Λουκά Παπαδήμα από 11-11-2011 έως 8-12-2011, Παντελεήμονα Καψή από 8-12-2011 έως 17-5-2012, Αντώνιο Αργυρό από 18-5-2012 έως 21-6-2012, Δημήτριο Σταμάτη από 28-6-2012 έως 11-7-2012, Συμεών Κεδίκογλου από 11-7-2012 έως 10-6-2014, Παντελεήμονα Καψή από 2-7-2013 έως 17-4-2014, Σοφία Βούλτεψη από 20-6-2014 έως 27-1-2015, Νικόλαο Παππά από 30-1-2015 έως 28-8-2015, Ελευθέριο Παπαγεωργόπουλο από 30-8-2015 έως 23-9-2015, Νικόλαο Παππά από 29-9-2015 έως 5-11-2016 και από 5-11-2016 έως και σήμερα.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 18.52΄ λύεται η συνεδρίαση για την προσεχή Πέμπτη 29 Μαρτίου 2018 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**